KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL Il-progress tal-Pjan Strateġiku tal-Implimentazzjoni tas-Sħubija Ewropea għall-Innovazzjoni dwar it-Tixjiħ Attiv u b'Saħħtu /* COM/2012/083 final */





KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL Il-progress tal-Pjan Strateġiku tal-Implimentazzjoni tas-Sħubija Ewropea għall-Innovazzjoni dwar it-Tixjiħ Attiv u b'Saħħtu WERREJ 1........... Introduzzjoni................................................................................................................... 3 2........... Il-Pjan Strateġiku ta' Implimentazzjoni............................................................................. 4 3........... It-Twaqqif tal-qafas ta' appoġġ meħtieġ........................................................................... 5 3.1........ Sostenn fil-livell tal-UE.................................................................................................... 5 3.1.1..... Qafas regolatorju favorevoli............................................................................................ 5 3.1.2..... Mekkaniżmi ta’ finanzjament effettivi............................................................................... 7 3.1.3..... Is-Suq: bażi ta' evidenza, dejta u ideat innovattivi............................................................. 9 3.2........ Appoġġ fuq livell nazzjonali, reġjonali u lokali................................................................. 10 4........... It-tnedija ta' azzjonijiet fil-qasam................................................................................... 11 4.1........ Tnedija tal-"istediniet għall-impenn"............................................................................... 12 4.2........ Siti ta' referenza............................................................................................................ 12 5........... Monitoraġġ u valutazzjoni tal-progress........................................................................... 13 6........... Tmexxija għal implimentazzjoni effettiva......................................................................... 14 7........... Konklużjoni.................................................................................................................. 15 Lista ta’ abbrevjazzjonijiet AAL - Għajxien Megħjun Kontestwalment CIP - Programm għall-Kompetittività u l-Innovazzjoni COM - Komunikazzjoni DFA – Disinn għal kulħadd EIP – Sħubija għall-Innovazzjoni Ewropea EIT - Istitut Ewropew tal-Innovazzjoni u t-Teknoloġija PE – Parlament Ewropew FEŻR – Il-Fond Ewropew għall-Iżvilupp Reġjonali UE - Unjoni Ewropea FP7 - Is-Seba’ Programm ta’ Qafas għar-Riċerka PDG - Prodott Domestiku Gross HLY – Sena ta' Għomor b'Saħħtu ICT - Teknoloġija tal-Informatika u l-Komunikazzjoni KICs - Komunitajiet ta' Tagħrif u Innovazzjoni 1. Introduzzjoni It-tixjiħ demografiku huwa waħda mill-akbar sfidi li qed tiffaċċja l-Ewropa. Skont tbassir riċenti, in-numru ta’ Ewropej b’età ta' 65 sena jew aktar kważi se jirdoppja matul il-50 sena li jmiss, minn 87 miljun fl-2010 għal 148 miljun fl-2060[1]. Din ix-xejra tirrappreżenta sfida għall-awtoritajiet pubbliċi, għal dawk li jfasslu l-politika, għan-negozji u s-settur mingħajr skop ta’ qligħ, speċjalment peress li ġiet fi żmien ta' pressjoni li qiegħda dejjem tiżdied fuq il-baġits pubbliċi, tnaqqis kontinwu fin-numru ta' persunal tas-saħħa[2] u domanda dejjem tikber mill-anzjani għal prodotti u servizzi ta' kura. Jekk din it-transizzjoni demografika ma tiġix indirizzata direttament, se tqajjem ħafna tħassib dwar is-sostenibbiltà finanzjarja tas-sistemi tas-saħħa u l-kura. L-infiq pubbliku fuq is-saħħa diġà jammonta għal 7,8 % tal-PDG fl-UE, u sal-2060, in-nefqa pubblika fuq il-kura tas-saħħa akuta u l-kura fit-tul hija mistennija li tiżdied bi 3 % tal-PDG minħabba t-tixjiħ[3]. L-appoġġ lejn tixjiħ attiv u b'saħħtu huwa importanti kemm biex titjieb il-kwalità tal-ħajja taċ-ċittadini anzjani u biex dawn ikunu jistgħu jikkontribwixxu fis-soċjetà huma u jikbru fl-età; kif ukoll sabiex titnaqqas il-pressjoni mhux sostenibbli fuq is-sistemi tas-saħħa. Il-Kummissjoni nediet, fost inizjattivi oħra, Sħubiji Ewropej ta' Innovazzjoni fi ħdan l-Unjoni ta’ Innovazzjoni, waħda mill-inizjattivi ewlenin tal-istrateġija Ewropa 2020, bl-għan li taċċellera l-innovazzjoni biex tindirizza skop definit sew fi ħdan sfida soċjali kbira[4]. Is-Sħubija Ewropea għall-Innovazzjoni dwar it-Tixjiħ Attiv u b'Saħħtu (is-Sħubija) ġiet magħżula bħala proġett bi prova sabiex jindirizza l-isfida tat-tixjiħ tal-popolazzjoni. Dan għandu fil-mira ż-żieda tal-għomor b'saħħtu taċ-ċittadini tal-UE b'sentejn sal-2020, bl-għan li jikseb rebħa tripla għall-Ewropa billi jtejjeb is-saħħa u l-kwalità tal-ħajja tal-anzjani, itejjeb is-sostenibbiltà u l-effiċjenza tas-sistemi tal-kura u joħloq opportunitajiet ta' tkabbir u kummerċ għan-negozji[5]. Is-Sħubija ġġib flimkien il-partijiet interessati pubbliċi u privati biex taċċellera l-innovazzjonijiet prinċipali billi tikkommettihom b'impenn ta' miżuri ta' provvista u domanda fis-setturi u fis-sistema sħiħa tal-innovazzjoni. Is-Sħubija la hija programm jew strument ġdid ta' finanzjament u lanqas entità ġuridika ġdida, u ma tissostitwix il-proċessi tat-teħid ta' deċiżjonijiet attwali. Is-Sħubija hija opportunità distintiva biex jinkisbu l-għanijiet tal-politika fl-inizjattivi ewlenin tal-istrateġija Ewropa 2020: l-Unjoni tal-Innovazzjoni, l-Aġenda Diġitali għall-Ewropa[6], Ħiliet Ġodda għal Impjiegi Ġodda[7] u Pjattaforma Ewropea kontra l-Faqar u l-Esklużjoni Soċjali[8]. L-għanijiet u l-approċċ tagħha huma wkoll konformi mal-prinċipji u l-għanijiet tal-Istrateġija tas-Saħħa tal-UE "Flimkien għas-Saħħa"[9] u s-Sħubija tirrappreżenta kontribuzzjoni sinifikanti mill-UE biex jintlaħqu l-għanijiet tas-Sena Ewropea għat-Tixjiħ Attiv u s-Solidarjetà bejn il-Ġenerazzjonijiet fl-2012[10]. Din il-Komunikazzjoni hija r-risposta tal-Kummissjoni għall-Pjan Strateġiku ta' Implimentazzjoni [11], l-ewwel dokument li jimmarka s-Sħubija. 2. Il-Pjan Strateġiku ta' Implimentazzjoni Il-Pjan Strateġiku ta' Implimentazzjoni (il-Pjan) li ġie adottat mill-Grupp ta' Tmexxija tas-Sħubija f'Novembru 2011, jiffoka fuq azzjonijiet żviluppati madwar tliet pilastri: il-prevenzjoni, l-iskrining u d-dijanjosi bikrija; l-attenzjoni u l-kura; u t-tixjiħ attiv u l-għajxien indipendenti. Fi ħdan kull pilastru, il-Pjan jistipula għadd limitat ta' azzjonijiet speċifiċi li għandhom jiġu implimentati mill-2012 kif ġej (ara t-tabella hawn taħt). Dawn il-pilastri tematiċi huma kkumplimentati b'sett ta' prijoritajiet trasversali, bħalma huma l-kundizzjonijiet ta' qafas, l-evidenza u l-finanzjament. Pilastru || Il-Qasam ta' Azzjoni ta' Prijorità || Azzjoni Speċifika Il-prevenzjoni, l-iskrining u d-dijanjosi bikrija || L-illitteriżmu tas-Saħħa, l-awtorizzazzjoni tal-pazjent, l-etika u l-programmi ta' aderenza, bl-użu ta' għodda u servizzi innovattivi || L-identifikazzjoni ta' soluzzjonijiet innovattivi sabiex jassiguraw aderenza aħjar għat-trattament fil-livell reġjonali Il-ġestjoni personalizzata tas-saħħa || Is-sejba ta' soluzzjonijiet innovattivi biex wieħed jieħu ħsieb saħħtu aħjar u biex jipprevjeni l-waqgħat ta' nies anzjani Il-prevenzjoni u d-djanjosi bikrija ta' nuqqasijiet funzjonali fl-anzjani, kemm dawk fiżiċi kif ukoll konoxxittivi || Għajnuna fil-prevenzjoni ta' nuqqas funzjonali u fraġilità Attenzjoni u Kura || Il-bini tal-kapaċità u r-replikabbiltà ta' sistemi integrati ta' kura bbażati fuq għodod u servizzi innovattivi || Il-promozzjoni ta' mudelli ta' kura integrata għal mard kroniku, inkluż l-użu ta' monitoraġġ remot fil-livell reġjonali Tixjiħ Attiv u Għajxien Indipendenti || L-estenzjoni ta’ ħajja attiva u indipendenti permezz ta' soluzzjonijiet Personalizzati u Miftuħa || L-iżvilupp ta' soluzzjonijiet tal-ICT sabiex jgħinu lill-anzjani jibqgħu indipendenti, aktar attivi u mobbli għal aktar żmien Kwistjonijiet orizzontali || Is-suq tematiku: L-innovazzjoni għal bini, bliet u ambjent addattat għall-anzjani || Il-promozzjoni tal-innovazzjoni għal bini, bliet u ambjent aċċessibbli u addattati għall-anzjani Dan huwa l-ewwel stadju tar-riżultati tas-Sħubija. Il-Kummissjoni tistenna li jiġu identifikati azzjonijiet oħra, li l-implimentazzjoni tagħhom għandha tibni fuq l-esperjenza ta’ din l-ewwel fażi. Barra minn hekk, għandu jittieħed kont tar-rispons siewi għall-progress ta’ din is-Sħubija fid-dawl ta' EIPs oħra. Il-Kummissjoni tilqa’ l-Pjan, u permezz ta’ din il-Komunikazzjoni tiddikkjara l-impenn tagħha lejn l-implimentazzjoni tal-Pjan. Is-Sħubija hija opportunità biex iżżid l-innovazzjoni u biex tisfrutta s-sinerġiji fi ħdan u madwar il-prijoritajiet u l-politiki differenti fuq livell tal-UE, kif ukoll dak nazzjonali u reġjonali. Is-Sħubija għandha rwol importanti fit-twassil tal-massa kritika u fil-kisba ta' rikonoxximent politiku għal tixjiħ attiv u b'saħħtu. Diġà tat valur miżjud importanti billi stabbiliet viżjoni pożittiva komuni dwar it-tixjiħ u pprovdiet qafas komprensiv għall-azzjoni miftiehma bejn diversi partijiet interessati. L-isfida tal-ġejjieni hija t-turija tal-valur sħiħ ta' din is-Sħubija. 3. It-Twaqqif tal-qafas ta' appoġġ meħtieġ L-appoġġ preċiż li se jinħtieġ biex l-azzjonijiet tas-Sħubija jinbidlu f'suċċess jiddependi fuq proġetti konkreti mressqa fil-fażi li jmiss. Id-diskussjonijiet bi tħejjija għall-Pjan għamluha ċara li qafas ta' appoġġ qawwi fil-livell Ewropew kif ukoll fil-livell nazzjonali, reġjonali u lokali huwa essenzjali. Għalhekk il-Pjan jelenka dawn il-kundizzjonijiet ta’ qafas bħala partikolarment rilevanti: (a) l-indirizzar ta' kwistjonijiet regolatorji li ġew identifikati bħala ostakli potenzjali jew instigaturi (b) it-trawwim tal-istabbiliment ta’ bażi ta’ evidenza komuni u robusta (c) l-aġġustament ta' strumenti ta’ finanzjament eżistenti u l-aħjar użu tal-effiċjenza tagħhom (d) l-opportunità ta' skambju u t-trasferiment ta’ prattiki tajba. 3.1. Sostenn fil-livell tal-UE 3.1.1. Qafas regolatorju favorevoli Il-proposta leġiżlattiva tal-Kummissjoni[12] biex tirrevedi l-liġi tal-UE dwar il-protezzjoni tad-dejta[13] tiddefendi l-ħtieġa ta' approċċ speċifiku għad-dejta dwar is-saħħa abbażi tal-iżgurar tad-dritt għall-protezzjoni tal-individwi, l-aċċess u l-użu tal-informazzjoni personali tagħhom, inkluża d-dejta dwar is-saħħa, u d-dritt tal-interessi leġittimi ta' protezzjoni tas-saħħa pubblika, ir-riċerka xjentifika u l-żvilupp tas-servizzi tas-saħħa. Id-Direttiva adottata dan l-aħħar dwar id-drittijiet tal-pazjenti fil-kura transkonfinali[14] waqqfet netwerk tal-Istati Membri li qed jaħdmu fuq is-Saħħa-e li l-għan prinċipali tiegħu huwa li jikkontribwixxi biex titjieb l-interoperabilità tas-sistemi tas-Saħħa-e f'livell transkonfinali, li se jservi ta' appoġġ, fost l-oħrajn, għall-prijoritajiet tal-Pjan dwar il-kura integrata u l-għajxien indipendenti. Ix-xiri ta' soluzzjonijiet innovattivi u aċċessibbli minn xerrejja pubbliċi[15] fuq livell nazzjonali, reġjonali u lokali, ġie identifikat bħala l-mutur ewlieni sabiex titħaffef l-introduzzjoni tal-innovazzjoni tas-suq u d-dħul fuq l-investiment għal kumpaniji innovattivi. Permezz tal-proposti tagħha għal reviżjoni tal-leġiżlazzjoni dwar l-akkwist pubbliku[16], il-Kummissjoni tipprevedi kundizzjonijiet aktar xierqa għall-innovazzjoni fl-akkwisti, bħall-proċedura ġdida għal sħubiji ta' innovazzjoni, reġim ħafif tal-akkwist pubbliku ad hoc għal servizzi soċjali, u qafas ġuridiku aktar ċar għall-akkwist pubbliku transkonfinali konġunt. Għall-ġejjieni ta' Orizzont 2020[17], il-Kummissjoni tipproponi wkoll appoġġ finanzjarju għall-akkwist pubbliku ta’ riċerka u innovazzjoni li jista' jintuża għal din is-Sħubija. L-iżvilupp ta' skemi ta’ inċentivi speċifiċi fil-livelli xierqa huwa kritiku biex jippermetti l-implimentazzjoni ta' azzjonijiet kif identifikati fil-Pjan (pereżempju l-kura integrata bbażata fuq l-evidenza, l-użu ta' għodod u servizzi relatati mal-età). L-istandards u s-soluzzjonijiet interoperabbli huma sett ieħor ta’ kundizzjonijiet vitali ta' qafas. Il-Kummissjoni tikkunsidra l-istandards tekniċi adegwati, jew in-nuqqas tagħhom, bħala barriera u timpenja ruħha sabiex tappoġġja l-iżvilupp ta' qafas ġdid tal-UE għall-ittestjar tal-interoperabilità, l-ittikettjar ta’ kwalità u ċ-ċertifikazzjoni tas-Saħħa-e, il-kura integrata, l-għajxien indipendenti u s-soluzzjonijiet u l-pjattaformi ta' tixjiħ attiv. Se taħdem mill-qrib mal-fora u l-konsorzji rilevanti, fil-kuntest ta' qafas ġdid tal-UE għall-istandardizzazzjoni[18], sabiex tħaffef l-adozzjoni ta’ standards u l-iżvilupp ta' linji gwida tal-interoperabilità, profili u speċifikazzjonijiet dwar is-Saħħa-e (inkluża l-kura integrata) u l-għajxien indipendenti. Sabiex tappoġġja t-twaqqif ta' kundizzjonijiet ta’ qafas favorevoli, il-Kummissjoni: · se tqis l-għanijiet u l-prijoritajiet tas-Sħubija kif definiti fil-Pjan fir-reviżjoni tal-leġiżlazzjoni rilevanti tal-UE bħal dik dwar mezzi mediċi[19] u l-proposta għall-Att Ewropew dwar l-Aċċessibilità[20]; · se taċċellera l-iżvilupp tal-istandards skont mandati ta’ standardizzazzjoni dwar l-ICT, l-ambjent mibni u l-aċċessibilità prinċipali permezz ta' segwiment ta' kunċetti ta' "disinn għal kulħadd" u mandati proposti[21] dwar is-Saħħa-e u l-għajxien indipendenti. L-ewwel sett ta’ standards ġodda għall-aċċessibilità għandu jitlesta sal-2013; · se tappoġġja lill-partijiet interessati rilevanti fil-livelli xierqa fl-iżvilupp ta' skemi ta' inċentivi speċifiċi biex jippermettu l-użu ta' soluzzjonijiet; · se tappoġġja l-iżvilupp ta' terminoloġiji standardizzati, dejta, informazzjoni klinika u mudelli mediċi kif ukoll awtoritajiet pubbliċi ta' appoġġ fl-impenn tal-akkwist prekummerċjali u l-akkwist ta' soluzzjonijiet innovattivi, permezz ta’ riċerka tal-UE u programmi ta' innovazzjoni; · se tappoġġja l-ħidma ma’ partijiet interessati mis-settur pubbliku u dak privat sabiex ittejjeb it-tbassir tal-ħtiġijiet ta' ħaddiema fis-settur tas-saħħa u sabiex taddatta l-ħiliet u l-kompetenzi għax-xejriet tal-kura ġodda u t-teknoloġiji ġodda; · se tagħmel użu mill-istrumenti previsti taħt l-Artikolu 14 tad-Direttiva dwar id-drittijiet tal-pazjenti fil-kura transkonfinali sabiex tappoġġja l-implimentazzjoni tal-azzjonijiet rilevanti identifikati fil-Pjan. 3.1.2. Mekkaniżmi ta’ finanzjament effettivi Il-Pjan huwa wieħed mid-dokumenti ta' referenza li għandhom jiġu kkunsidrati fil-proċessi tat-teħid ta' deċiżjonijiet skont programmi u inizjattivi ta’ finanzjament rilevanti tal-UE fil-qasam tas-saħħa u l-politika soċjali, ir-riċerka u l-innovazzjoni, l-ICT, il-kompetittività u t-tkabbir fis-suq, politiki strutturali u reġjonali. Il-Kummissjoni diġà bdiet taħdem fuq dawn l-istrumenti u se tkompli tagħmel hekk sistematikament sabiex tagħmel l-aħjar użu mill-impatt tal-finanzjament, u se tqis bis-sħiħ l-aspetti rilevanti tal-Pjan sabiex tikkontribwixxi lejn l-għanijiet u l-viżjoni tiegħu. Il-Kummissjoni diġà qiegħda tgħaqqad riċerka avvanzata u applikata u validazzjoni ta' innovazzjoni fuq skala kbira għall-azzjonijiet tal-Pjan: · il-Programm ta' Qafas għar-Riċerka (FP7) alloka EUR 220 miljun għar-riċerka dwar is-saħħa li tista' tkun rilevanti għas-Sħubija; · il-parti tal-ICT tal-Programm għall-Kompetittività u l-Innovazzjoni (CIP) ġiet allokata EUR 24 miljun fil-programm ta' ħidma tal-2012 għal azzjonijiet direttament rilevanti mas-Sħubija; · il-pjan ta’ ħidma għall-2012 tal-Programm tas-Saħħa jalloka EUR 4 miljun għall-allinjament tal-promozzjoni tas-saħħa, partikolarment dwar soluzzjonijiet ta' kura integrata eżistenti; · il-Kummissjoni tikkontribwixxi EUR 25 miljun fis-sena għall-programmi ta' ħidma tal-Programm Konġunt tal-Għajxien Megħjun Kontestwalment, li jkopri oqsma ta’ rilevanza għolja għas-Sħubija. Il-Kummissjoni se tfittex li ssaħħaħ it-twettiq tal-għan tal-Istrateġija tas-Saħħa tal-UE[22] li jrawwem is-saħħa f'Ewropa li qed tixjieħ kif ukoll biex tonqos l-inugwaljanza[23] u tiżdied l-awtorizzazzjoni tal-pazjenti. Il-programm Is-Saħħa għat-Tkabbir kif propost mill-Kummissjoni[24] għandu jkompli jappoġġja l-għanijiet u l-qafas għall-azzjoni dwar it-tixjiħ, kif spjegat fil-Pjan. Il-Kummissjoni pproponiet Deċiżjoni dwar Aġenda Strateġika ta' Innovazzjoni tal-Istitut Ewropew tal-Innovazzjoni u t-Teknoloġija (EIT) għall-2014-2020[25] li tidentifika l-"Innovazzjoni għal għajxien u tixjiħ attiv" bħala waħda mit-temi ta’ prijorità għall-mewġa tal-Komunitajiet tal-Għarfien u l-Innovazzjoni (KICs) tal-IET fl-2014-2015. Sabiex tappoġġja l-użu effiċjenti tal-mekkaniżmi tal-iffinanzjar, il-Kummissjoni: · se tiżgura l-użu effettiv tal-finanzjament allokat għall-prijoritajiet tal-Pjan tas-Sħubija, partikolarment għall-parti tal-ICT b'appoġġ għall-validazzjoni u t-tixrid ta' servizzi, l-interoperabilità, l-aggregazzjoni tal-evidenza u l-bini tal-kapaċità; il-Programm Konġunt AAL, l-FP7 għar-riċerka tal-ICT fl-2013 u l-Programm tas-Saħħa għall-2012-2013; · se tqis il-prijoritajiet rilevanti tal-Pjan flimkien mal-kontribut minn partijiet interessati oħra għal riċerka fil-futur u innovazzjoni ta' programmi ta' ħidma u l-istrumenti (jiġifieri Orizzont 2020); · ipproponiet li toffri appoġġ għal azzjonijiet speċifiċi skont l-għanijiet tagħha, taħt is-Sħubija dwar Tixjiħ Attiv u b'Saħħtu fl-ambitu tal-Programm is-Saħħa għat-Tkabbir; · fil-Faċilità Nikkollegaw l-Ewropa ipproponiet li tiffinanzja appoġġ mill-2014 għall-bidu ta' infrastrutturi ta' servizzi diġitali trans-Ewropej li jippermettu l-monitoraġġ/it-telemediċina transkonfinali[26]. 3.1.3. Is-Suq: bażi ta' evidenza, dejta u ideat innovattivi Sabiex ikun iffaċilitat l-iskambju ta' ideat u l-kooperazzjoni bejn l-imsieħba, irrispettivament minn azzjonijiet speċifiċi mressqa skont is-Sħubija, il-Kummissjoni se twaqqaf pjattaforma b'bażi diġitali miftuħa għall-partijiet interessati kollha ("is-suq"). Din il-pjattaforma se tgħin lill-partijiet interessati sabiex isibu sħab, jaqsmu l-prattika u proġetti, jaċċessaw dejta robusta u evidenza, u jingħaqdu ma' pjattaformi oħra ta' innovazzjoni u ma' dawk relatati mal-età. Dawk interessati li mhumiex f'pożizzjoni li jimmobilizzaw massa kritika suffiċjenti sabiex ikunu involuti direttament fl-implimentazzjoni tal-Pjan se jiġu mistiedna jipparteċipaw u jikkontribwixxu f'dan is-suq. Biex taċċellera l-użu tal-innovazzjoni, il-Kummissjoni tqis ukoll il-ħtieġa li żżid il-ġbir u l-iskambju ta' dejta ta' evidenza komparabbli u ta’ kwalità għolja, u tikkoopera fuq l-analiżi u t-tixrid tagħhom b’appoġġ għall-implimentazzjoni tal-azzjonijiet tal-Pjan. Il-Kummissjoni se: · twaqqaf "suq" sabiex issieħeb partijiet differenti, tinkoraġġixxi t-trasferiment u l-iskambju ta’ ideat u prattiki tajba u xxerred evidenza valida, mit-tieni kwart tal-2012 'il quddiem; · tikkontribwixxi għall-ġabra, il-kategorizzazzjoni u l-analiżi tal-evidenza u d-dejta rilevanti, u l-aċċess miftuħ u komuni tagħhom, mill-2013 'il quddiem, bl-appoġġ taċ-Ċentru Konġunt għar-Riċerka u l-partijiet interessati fis-Sħubija; · tappoġġja u tiffaċilita l-kooperazzjoni fost il-partijiet interessati sabiex iwettqu l-azzjonijiet speċifiċi tal-Pjan dwar soluzzjonijiet innovattivi aċċessibbli u faċli biex jintużaw mill-anzjani għall-bliet u r-reġjuni, minn nofs l-2012 'il quddiem. 3.2. Appoġġ fuq livell nazzjonali, reġjonali u lokali Is-suċċess tas-Sħubija se jiddependi fuq l-azzjonijiet meħuda fil-livell nazzjonali, reġjonali u lokali. L-appoġġ fiss f’dawn il-livelli għalhekk għandu importanza kruċjali. Il-Kummissjoni tixtieq tiġbed l-attenzjoni tal-Istati Membri u r-reġjuni dwar il-possibbiltajiet eżistenti taħt il-Fondi Strutturali li jappoġġjaw ir-riċerka, l-innovazzjoni u miżuri oħra għal tixjiħ attiv u b'saħħtu. Dawn jinkludu l-inizjattivi tas-Saħħa-e u l-investiment fir-riformi fis-sistema tas-saħħa, fl-infrastruttura[27] u fil-kapital uman biex titjieb il-prevenzjoni tas-saħħa, id-dijanjosi u l-kura. Il-proposta tal-Kummissjoni għall-pakkett ta' politika ta' Koeżjoni (2014-2020) tidentifika t-tixjiħ attiv u b'saħħtu u l-innovazzjoni fost il-prijoritajiet tagħha ta' investiment, billi tipprovdi ambitu addizzjonali għall-iżvilupp ta' sinerġiji bejn is-Sħubija u l-Fondi Strutturali f'dan ir-rigward. Din il-proposta tipprevedi wkoll is-saħħa bħala żona ta' finanzjament taħt il-Fond Ewropew għall-Iżvilupp Reġjonali u l-Fond Soċjali Ewropew, u tistipula l-kundizzjonalitajiet ex-ante li jeħtieġu strateġija ta' riċerka u innovazzjoni għall-ispeċjalizzazzjoni intelliġenti[28] u strateġija għas-saħħa nazzjonali u/jew reġjonali fi żmien li qed jiġu ffissati l-prijoritajiet tal-infiq[29]. L-Istati Membri għalhekk huma mħeġġa jikkunsidraw il-miżuri tat-tixjiħ attiv u b'saħħtu fil-Programmi Operattivi tagħhom għall-perijodu 2014-2020 li jistgħu jgħinu biex jinkisbu l-għanijiet tal-programmi ta' Fondi Strutturali. Bid-disponibilità kurrenti ta' finanzjament f'ħafna programmi, fi ħdan il-perjodu ta’ programmar attwali, (partikolarment it-tixjiħ attiv, l-infrastruttura tas-saħħa, s-Saħħa-e), il-Kummissjoni tkompli tħeġġeġ lill-partijiet interessati biex jużaw il-Fondi Strutturali sabiex jintlaħqu l-għanijiet tas-Sħubija. Is-Sħubija tista' tipprovdi kontribut u tiġi ispirata minn inċentivi speċifiċi xierqa, skemi ta' ħlas u/jew rimborż minn fornituri privati u pubbliċi u tistimula l-użu attiv tal-akkwist tal-innovazzjoni (jiġifieri l-akkwist prekummerċjali, l-akkwist pubbliku ta’ soluzzjonijiet innovattivi)[30]. Il-Kummissjoni tħeġġeġ lill-Istati Membri (inklużi l-awtoritajiet nazzjonali u reġjonali rilevanti) sabiex: · jaħdmu lejn allinjament aħjar u sinerġiji tal-istrumenti tal-finanzjament tagħhom b’finanzjament mill-inizjattivi tal-UE; dan jinkludi l-programmi ta’ riċerka u ta' innovazzjoni tagħhom, partikolarment dawk relatati mal-Inizjattivi tal-Programmazzjoni Konġunta rilevanti u l-AAL; · jagħmlu użu effettiv mill-Fondi Strutturali, skont il-prijoritajiet tas-Sħubija, kif xieraq, b'mod partikolari bil-ħsieb li: – itejbu l-użu, il-kwalità, l-interoperabilità tal-ICT u l-aċċess għalih inkluż is-saħħa-e, u jsaħħu r-riċerka, l-iżvilupp teknoloġiku u l-innovazzjoni; – jippromwovu l-inklużjoni soċjali u l-ġlieda kontra l-faqar, inkluż permezz ta' investiment fis-saħħa u fl-infrastruttura soċjali; – jippromwovu miżuri biex jiġġieldu kontra d-diskriminazzjoni ta' persuni anzjani kemm fl-aċċess għas-suq tax-xogħol u fuq il-post tax-xogħol (eż. forom ta’ organizzazzjoni tax-xogħol innovattivi, aċċessibbli u faċli biex jintużaw mill-anzjani, ħajja professjonali itwal u aktar b'saħħitha); – irawmu investimenti biex jimmodernizzaw is-sistemi tas-saħħa reġjonali, u jagħtu prijorità għal bidla minn kura istituzzjonali għal kura bbażata fil-komunità, filwaqt li jtejbu l-għajxien indipendenti. · jikkunsidraw li jinkludu l-prijoritajiet tas-Sħubija u l-għanijiet fost il-prijoritajiet strateġiċi tagħhom sabiex jagħmlu użu mill-fondi strutturali; · jingaġġaw fl-attivitajiet tas-Sħubija permezz tal-akkwist ta' soluzzjonijiet aktar innovattivi u effiċjenti. 4. It-tnedija ta' azzjonijiet fil-qasam Huwa importanti li l-awtoritajiet tas-saħħa, gruppi ta' pazjenti, negozji, imprendituri, professjonisti tas-saħħa, anzjani u partijiet interessati oħra jkollhom rwol qawwi fl-implimentazzjoni tal-Pjan. Il-parteċipazzjoni fis-Sħubija tipprovdi opportunità għall-partijiet interessati involuti kollha fil-livell tal-Unjoni, dak nazzjonali, reġjonali u lokali biex jibbenefikaw minn appoġġ politiku, jaqsmu r-riskji, ibaxxu l-ispejjeż permezz ta' ekonomiji ta’ skala akbar u l-qsim ta’ soluzzjonijiet, kif ukoll jiffrankaw il-ħin u l-isforz u jżidu l-kredibilità permezz ta' ġbir konġunt u tixrid tal-evidenza. Il-Kummissjoni tipproponi żewġ modalitajiet distinti għat-twassil tal-Pjan[31]: – id-disinn u t-tnedija ta’ "stediniet għall-impenn" – l-identifikazzjoni u l-evalwazzjoni ta' "siti ta' referenza" għall-kandidati. L-"istediniet għall-impenn" se jiffukaw fuq l-implimentazzjoni tal-azzjonijiet speċifiċi tal-Pjan, filwaqt li s-"siti ta' referenza" se joffru ispirazzjoni permezz ta' eżempji attwali ta' suċċess ta' soluzzjonijiet integrati għal tixjiħ attiv u b'saħħtu. 4.1. Tnedija tal-"istediniet għall-impenn" Il-Pjan talab li l-Kummissjoni tniedi l-“istediniet għall-impenn”, miftuħa għall-partijiet interessati kollha, dwar azzjonijiet speċifiċi identifikati fil-Pjan Strateġiku ta' Implimentazzjoni[32]. Impenn huwa rabta konkreta u li tista’ titkejjel favur azzjoni jew grupp ta' azzjonijiet sabiex jintlaħqu l-għanijiet u r-riżultati identifikati fil-Pjan. Din se tiġi ppreżentata wara l-"istediniet għall-impenn" u teħtieġ it-twettiq tal-kriterji tas-Sħubija (jiġifieri ir-rabta, l-inklussività u s-sħubija, il-massa kritika, ir-riżultat, il-promozzjoni). L-"istediniet għall-impenn" se jingħataw bidu mal-adozzjoni ta’ din il-Komunikazzjoni u se jibqgħu miftuħa għal mill-anqas xahrejn, u jerġgħu jiftħu fuq bażi perjodika. Il-parteċipanti f'azzjonijiet speċifiċi se jiffurmaw Gruppi ta' Azzjoni – wieħed għal kull azzjoni speċifika -, u permezz ta' Pjan ta' Azzjoni se jimpenjaw ruħhom sabiex isiru numru ta' attivitajiet li jikkontribwixxu lejn mira prinċipali. Partijiet interessati li l-impenji tagħhom ma jissodisfawx il-kriterji se jkunu mistiedna fis-"suq" (ara 3.1.3.) sabiex jissodisfaw ir-rekwiżiti. 4.2. Siti ta' referenza Il-Kummissjoni tissuġġerixxi li r-reġjuni, l-ibliet, l-isptarijiet integrati/l-organizzazzjonijiet tal-kura li għandhom l-għan li jipprovdu approċċ komprensiv u bbażat fuq l-innovazzjoni għal tixjiħ attiv u b'saħħtu u li jistgħu jagħtu evidenza u illustrazzjonijiet konkreti tal-impatt tagħhom f'dan il-qasam, jistħoqqilhom attenzjoni speċifika bħala forma ta' "siti ta' referenza". Dawn jistgħu jikkontribwixxu b’mod sinifikanti biex jifhmu s-sinerġiji bejn l-azzjonijiet differenti u l-valur miżjud ta’ approċċ olistiku. Dawn għandu jkollhom il-potenzjal li juru soluzzjonijiet xierqa f'perjodu ta' żmien qasir, ikunu evalwati minn sħab bħala kompetituri permezz ta' metodoloġija ta' valutazzjoni indipendenti, aċċettati kullimkien u b'kunsens komuni, u jsirulhom aktar testijiet u jinfirxu fuq skala akbar. Is-siti ta' referenza għandhom jibnu koalizzjoni li tinvolvi diversi partijiet attivi fis-Sħubija sa issa (professjonisti, pazjenti, persuni li jieħdu ħsieb l-anzjani u familji, fornituri tat-teknoloġija, amministraturi tal-kura tas-saħħa u l-fornituri, esperti akkademiċi, u l-awtoritajiet pubbliċi), u jkunu lesti li: – jimplimentaw parti sostanzjali tal-azzjonijiet tal-Pjan b'mod integrat, u jikkommettu ruħhom għal investimenti sostanzjali (finanzjarji u umani) mill-parteċipanti fil-koalizzjoni tagħhom, – iwettqu valutazzjoni tar-riżultati u l-impatti skont approċċ komuni, jiskambjaw il-prattiki, jaqsmu l-informazzjoni, jagħmlu r-riżultati u d-dejta tal-impatt pubblikament disponibbli (dejta miftuħa), – jikkooperaw ma’ oħrajn madwar l-Ewropa, – jippreżentaw lista ta' riżultati/eżiti sabiex jiġu konsenjati fil-perjodu ta' żmien 2013-2015. Peress li r-riżultati joħorġu minn gruppi ta' Azzjoni u siti ta' referenza, huma se jagħtu feedback sabiex jgħinu fl-aġġustament u t-titjib tal-kundizzjonijiet ta’ qafas kif ukoll iħaffu d-diffużjoni tal-innovazzjoni. Dan jista' jinvolvi, fost affarijiet oħra, rakkomandazzjonijiet biex jitmexxew 'il quddiem ċerti attivitajiet, biex jiġu kkoordinati dimostrazzjonijiet u proġetti ta' prova f’ċerti oqsma, biex ir-riżultati jiġu rreplikati f'siti oħra, biex jitħaffu standards partikolari jew biex tinġabar id-domanda u jiġi kkoordinat l-akkwist pubbliku fl-oqsma magħżula. Biex l-implimentazzjoni tal-azzjonijiet timxi 'l quddiem, il-Kummissjoni se: · tagħti bidu għall-"istediniet għall-impenn" għall-azzjonijiet speċifiċi kif definit fil-Pjan fi tmiem Frar 2012; · tagħti bidu għall-"istedina għall-espressjoni tal-intenzjoni" għal siti ta' referenza potenzjali sa tmiem Frar 2012; · torganizza l-għażla tas-siti ta' referenza potenzjali għas-Sħubija sal-2013, f'kooperazzjoni mal-partijiet interessati. 5. Monitoraġġ u valutazzjoni tal-progress Il-Kummissjoni, bl-appoġġ taċ-Ċentru Konġunt għar-Riċerka, se tiżviluppa qafas ta' monitoraġġ u evalwazzjoni. Dan il-qafas għandu jiffaċilita l-istabbiliment ta' rabtiet kawżali u kejl tal-impatti bejn azzjonijiet individwali mmexxija mill-partijiet interessati u l-għanijiet ewlenin tas-Sħubija[33], u jgħaqqad azzjonijiet speċifiċi tal-Pjan mal-għanijiet ewlenin tas-Sħubija. Il-qafas ta' monitoraġġ u ta' valutazzjoni se jkun ibbażat fuq approċċ multidimensjonali, b'livelli differenti, u b'diversi indikaturi u miri/għanijiet speċifiċi. Se jinvolvi li l-partijiet interessati fl-azzjonijiet ta' implimentazzjoni jirrapportaw il-progress tagħhom lejn riżultati definiti u l-mira ewlenija (+2HLYs) tas-Sħubija fuq bażi annwali. Dawn se jservu wkoll bħala input fir-rapportar regolari tal-Kummissjoni lill-Parlament Ewropew u l-Kunsill. Biex timmonitorja u tkejjel il-progress, il-Kummissjoni se: · tibni, bl-appoġġ taċ-Ċentru Konġunt għar-Riċerka, qafas ta' monitoraġġ u evalwazzjoni, ibbażat fuq id-diversi azzjonijiet meħuda mill-partijiet interessati f'konformità mal-oqsma ta' azzjoni ta' prijorità identifikati fil-Pjan, filwaqt li jitqiesu n-natura u l-limitu taż-żmien tagħhom; · tipproponi l-ewwel verżjoni ta’ dan il-qafas ta' monitoraġġ u l-valutazzjoni sa kmieni l-2013; · minn kmieni l-2013, tibda tirrapporta dwar il-progress tal-implimentazzjoni tal-Pjan lill-Parlament Ewropew u lill-Kunsill fuq bażi annwali. 6. Tmexxija għal implimentazzjoni effettiva Matul l-ewwel sena tas-Sħubija, ħarġu ħafna tagħlimiet mit-tmexxija u mill-proċessi, inklużi dawk dwar ir-relazzjonijiet tas-Sħubija ma' inizjattivi eżistenti u l-istrumenti; u notevolment li l-Grupp ta' Tmexxija għandu jkun effettiv u effiċjenti filwaqt li jiżgura r-rappreżentazzjoni, ma' mekkaniżmi ta' feedback għall-gruppi iktar wesgħin ta' partijiet interessati; u peress li jinħtieġu arranġamenti ta' monitoraġġ ċari[34]. Dawn wasslu għal aġġustamenti fit-tmexxija għall-fażi li jmiss ta' din is-Sħubija. L-implimentazzjoni tal-Pjan se titmexxa minn firxa ta’ sħab differenti: dawk li jikkommettu ruħhom għall-azzjonijiet, is-siti ta' referenza, il-korpi li jistabbilixxu l-istandards, inizjattivi rilevanti, il-Kummissjoni u l-awtoritajiet tal-Istat Membru permezz, pereżempju, tal-programmi ta' finanzjament tagħhom, il-kompetenzi tal-akkwist pubbliku u regolatorju. Fi ħdan l-azzjonijiet speċifiċi tal-Pjan, il-Kummissjoni se tlaqqa' Gruppi ta' Azzjoni (ara 4.1) li jgħaqqdu msieħba impenjati biex imexxu azzjonijiet ta' prijorità sabiex iwettqu għanijiet komuni, u se tipprovdi opportunità sabiex il-prijoritajiet differenti tal-Pjan jitħaddmu permezz ta' tmexxija politika b'saħħitha u promozzjoni. Il-Gruppi ta' Azzjoni se jistabbilixxu l-metodi ta’ ħidma tagħhom u t-tmexxija, bis-Servizzi tal-Kummissjoni li jiffaċilitaw il-proċess. Il-Kummissjoni se torganizza Konferenza tal-Imsieħba – biex tiġbor partijiet interessati fis-Sħubija li huma impenjati u involuti - fuq bażi annwali sa minn tmiem l-2012 biex jiddiskutu u jiddeċiedu dwar kwistjonijiet relatati mal-implimentazzjoni tal-Pjan, l-azzjonijiet futuri u t-tmexxija. Grupp ta’ Tmexxija attwali ssodisfa l-mandat inizjali tiegħu fit-tħejjija tal-Pjan. Madankollu għad hemm il-bżonn ta' grupp ta' koordinazzjoni sabiex tiġi żgurata stampa strateġika tal-progress u s-sinerġiji fid-diversi Gruppi ta' Azzjoni. Meta tqis l-istadju pilota attwali tas-Sħubija, il-Kummissjoni tipproponi li l-Grupp ta’ Tmexxija jkompli (interim) sal-ewwel Konferenza tal-Imsieħba sabiex jiġi żgurat il-progress mgħaġġel matul il-fażi tal-bidu tal-Gruppi ta' Azzjoni. Il-Kummissjoni se tiżgura l-monitoraġġ ġenerali u r-rapportar regolari formali, u l-interazzjoni, mal-Parlament Ewropew u mal-Kunsill, u ser issegwi mill-qrib, il-kooperazzjoni msaħħa fil-livell tax-xogħol flimkien mal-formazzjonijiet rilevanti tagħhom u r-rappreżentanti. Is-servizzi tal-Kummissjoni se jkomplu jaħdmu mill-qrib mal-gvernijiet nazzjonali, ir-reġjuni u l-firxa wiesgħa ta' partijiet interessati sabiex jimplimentaw il-viżjoni innovattiva tas-Sħubija u jwettqu l-azzjonijiet identifikati fil-Pjan. Biex tiżgura t-twettiq tal-azzjonijiet kif stabbilit fil-Pjan, il-Kummissjoni se: · tuża mudell ta’ tmexxija flessibbli u sempliċi (Gruppi ta' Azzjoni, Grupp ta' Tmexxija interim, Konferenza tal-Imsieħba) sabiex tiggwida operazzjonalment u strateġikament żewġ modalitajiet għall-implimentazzjoni tal-Pjan mill-ewwel kwart tal-2012; · tagħti rapport dwar il-progress tal-EIP sal-2013. 7. Konklużjoni L-istituzzjonijiet Ewropej, l-Istati Membri u l-partijiet interessati kollha għandhom bżonn jirrispondu, flimkien u fi ħdan ir-rwoli rispettivi tagħhom, għall-isfidi li jippreżenta t-tixjiħ tal-popolazzjoni. F’din il-Komunikazzjoni, il-Kummissjoni stabbiliet ir-rispons tagħha billi pproponiet l-arranġamenti ta' tmexxija għal implimentazzjoni effettiva, issuġġeriet qafas ta' monitoraġġ u valutazzjoni biex tiżgura t-twettiq fil-ħin tal-għanijiet u l-mira prinċipali, ipproponiet titjib u żvilupp fil-kundizzjonijiet ta’ qafas u aċċennat għall-valur miżjud tal-interventi tal-UE. Permezz tal-implimentazzjoni tal-Pjan, il-Kummissjoni tistenna li tara żieda kbira fl-innovazzjoni għal tixjiħ attiv u b’saħħtu u progress lejn il-kisba tal-mira prinċipali u l-għanijiet tas-Sħubija. Dan jeħtieġ forom ġodda ta' kooperazzjoni fost il-ħafna partijiet ikkonċernati - dawk diġà involuti fit-tħejjija tal-Pjan u dawk lesti sabiex jipparteċipaw fl-implimentazzjoni tiegħu. Esperjenzi siewja ġew miksuba fl-iżvilupp ta’ din is-Sħubija u l-implimentazzjoni tagħha. Il-Kummissjoni se tkompli tinkludi dawn it-tagħlimiet fil-proposti tagħha għall-iżvilupp u d-disinn ta' EIPs futuri li jindirizzaw sfidi soċjali oħrajn, kif stabbilit fl-istrateġija Unjoni tal-Innovazzjoni. Il-Kummissjoni se torganizza reviżjoni tal-EIPs kollha matul l-2013 sabiex tqis il-progress. [1] http://ec.europa.eu/eurostat [2] Il-Green Paper dwar il-Forza tax-Xogħol Ewropea għas-Saħħa COM(2008) 725 finali, tal-10.12.2008 [3] Ir-Rapport dwar it-Tixjiħ 2009: http://ec.europa.eu/economy_finance/publications/publication14992_en.pdf [4] Komunikazzjonijiet tal-Kummissjoni: “Ewropa 2020. Strateġija għal tkabbir intelliġenti, sostenibbli u inklussiv” COM (2010)2020 finali tat-3.3.2010, “Inizjattiva Ewlenija Ewropa 2020. Unjoni ta' Innovazzjoni” COM (2010) 546 finali tas-6.10.2010 [5] COM (2010) 546 finali dwar l-Unjoni ta' Innovazzjoni. [6] Komunikazzjoni tal-Kummissjoni "Aġenda Diġitali għall-Ewropa" COM(2010) 245 finali tas-26.10.2010 [7] Il-Komunikazzjoni tal-Kummissjoni "Aġenda għall-ħiliet u impjiegi ġodda: Kontribut Ewropew lejn livell massimu ta' impjiegi" COM (2010) 682 finali tat-23.11.2010 [8] Il-Komunikazzjoni tal-Kummissjoni "Il-Pjattaforma Ewropea kontra l-Faqar u l-Esklużjoni Soċjali: Qafas Ewropew għall-koeżjoni soċjali u territorjali" COM(2010) 758 finali tas-16.12.2010 [9] Il-white paper tal-Kummissjoni tat-23 ta' Ottubru 2007 "Flimkien għas-Saħħa: Approċċ Strateġiku għall-UE 2008-2013", COM(2007) 630 finali tat-23.10.2007 [10] Id-Deċiżjoni Nru 940/2011/UE tal-Parlament Ewropew u tal-Kunsill tal-14 ta’ Settembru 2011 dwar is-Sena Ewropea għat-Tixjiħ Attiv u s-Solidarjetà bejn il-Ġenerazzjonijiet (2012) [11] Pjan Strateġiku ta' Implimentazzjoni – Parti Strateġika: http://ec.europa.eu/research/innovation-union/pdf/active-healthy-ageing/steering-group/implementation_plan.pdf#view=fit&pagemode=none; Parti Operattiva: http://ec.europa.eu/research/innovation-union/pdf/active-healthy-ageing/steering-group/operational_plan.pdf#view=fit&pagemode=none [12] Proposta għal Regolament tal-Parlament Ewropew u tal-Kunsill dwar il-protezzjoni tal-individwi fir-rigward tal-ipproċessar ta' dejta personali u dwar il-moviment liberu ta' dik id-dejta COM (2012)11 finali tal-21.01.2012; Proposta għal Direttiva tal-PE u tal-Kunsill dwar il-protezzjoni tal-individwu fir-rigward tal-ipproċessar ta' dejta personali COM(2012)10 finali tal-21.01.2012 [13] Id-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta. ĠU L 281, 23.11.1995 [14] Id-Direttiva tal-Parlament Ewropew u tal-Kunsill 2011/24/UE tad-9 ta' Marzu 2011 dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali [15] L-akkwist pubbliku innovattiv ifisser li s-settur pubbliku jieħu r-rwol u r-riskji ta' klijent ewlieni, filwaqt li jtejjeb il-kwalità tas-servizzi tiegħu u l-produttività. [16] Proposta għad-Direttiva tal-Parlament Ewropew u tal-Kunsill dwar l-akkwist pubbliku COM (2011) 896 finali 20.12.2011 [17] Komunikazzjoni dwar l-Inizjattiva Orizzont 2020 – Il-Programm ta’ Qafas għar-Riċerka u l-Innovazzjoni COM(2011)808 finali tat-30.11.2011 [18] Viżjoni strateġika għal standards Ewropej: Nimxu 'l quddiem biex intejbu u nħaffu t-tkabbir sostenibbli tal-ekonomija Ewropea sal-2020 COM(2011) 311 finali tal-1.6.2011; COM(2011) 315 finali tal-1.06.2011 Proposta għar-Regolament dwar l-Istandardizzazzjoni Ewropea [19] Id-Direttiva tal-Kunsill tal-20 ta’ Ġunju 1990 dwar l-approssimazzjoni tal-liġijiet tal-Istati Membri rigward il-mezzi mediċi attivi li jiddaħħlu f’xi parti tal-ġisem (90/385/KEE); Id-Direttiva tal-Kunsill 93/42/KEE tal-14 ta' Ġunju 1993 dwar mezzi mediċi; Id-Direttiva tal-Parlament Ewropew u tal-Kunsill 98/79/KE tas-27 ta’ Ottubru 1998 dwar il-mezzi mediċi dijanjostiċi in vitro. [20] Il-Kummissjoni bħalissa qed tmexxi l-konsultazzjoni pubblika dwar l-iżvilupp ta' Att Ewropew dwar l-Aċċessibilità li fih miżuri biex titjieb l-aċċessibilità ta' oġġetti u servizzi għaċ-ċittadini kollha, inklużi l-anzjani. [21] Dawn diġà jinkludu l-Mandat 376 (Ir-rekwiżiti tal-aċċessibilità għall-akkwisti pubbliċi ta' prodotti u servizzi fil-qasam tal-ICT); il-Mandat 420 (Ir-rekwiżiti tal-aċċessibilità għall-akkwisti pubbliku fl-Ambjent Mibni); il-Mandat 473 (li għandu jinkludi l-Aċċessibilità wara d-DFA f'attivitajiet ta’ standardizzazzjoni rilevanti). [22] COM (2007) 630 finali, tat-23.10.2007 [23] Il-Komunikazzjoni tal-Kummissjoni “Is-Solidarjetà fis-Saħħa: it-tnaqqis tal-inugwaljanzi fis-settur tas-saħħa fl-UE "COM (2009) 567 finali tal-20.10.2010 [24] Proposta għal Regolament tal-Parlament Ewropew u tal-Kunsill dwar it-twaqqif ta' Programm Is-Saħħa għat-Tkabbir, it-tielet programm multiannwali ta’ azzjoni tal-UE fil-qasam tas-saħħa għall-perjodu 2014-2020 COM (2011) 709 finali tad-9.11.2011 [25] COM (2011) 822 finali, tat-30.11.2011 [26] Proposta għal Regolament li jistabbilixxi l-Faċilità Nikkollegaw l-Ewropa COM(2011) 665 tad-19.10.2011 [27] Total ta’ EUR 5,29 biljun huwa disponibbli fl-FEŻR għall-appoġġ fl-infrastrutturi tas-saħħa (flimkien mal-miżuri tas-Saħħa-e taħt l-allokazzjoni ta' EUR 5,32 biljun għall-Gvern elettroniku b’mod ġenerali [28] L-iżvilupp ta’ strateġija għar-riċerka u l-innovazzjoni għall-ispeċjalizzazzjoni intelliġenti hija stabbilita bħala kondizzjonalità ex ante għal żewġ għanijiet tematiċi għall-ġejjieni tal-Politika ta’ Koeżjoni ffinanzjati mill-FEŻR: It-tisħiħ tar-riċerka, l-iżvilupp teknoloġiku u l-innovazzjoni (R&D target) u t-titjib tal-aċċess għall-ICT u l-użu u l-kwalità tiegħu (Broadband target). [29] COM(2011)615 finali tas-6.10.2011 (Anness IV, il-punti 1 u 10.2) [30] Il-Komunikazzjoni dwar l-Akkwist Pubbliku Prekummerċjali: Inrawwmu l-innovazzjoni biex niżguraw servizzi pubbliċi sostenibbli u ta’ kwalità għolja fl-Ewropa COM(2007) 799 finali tal-14.12.2007 [31] Preżenza onlajn tas-Sħubija se tirrapporta dwar il-progress u r-riżultati tas-Sħubija, tagħti informazzjoni dwar l-innovazzjoni fit-tixjiħ attiv u b'saħħtu, u tipprovdi repożitorju għal evidenza vvalidata (ara http://ec.europa.eu/active-healthy-ageing and Twitter @EIP_AHA) [32] Ara l-Pjan Strateġiku ta' Implimentazzjoni [33] "Rebħa tripla għall-Ewropa": saħħa u kwalità ta' ħajja aħjar għaċ-ċittadini tal-UE, sistemi tal-kura aktar sostenibbli, u opportunitajiet ta' tkabbir u kompetittività akbar għall-kumpaniji fl-UE. [34] Id-dokument ta' Ħidma tal-Persunal tal-Kummissjoni "Sħubija għall-Innovazzjoni Ewropea bi prova dwar it-Tixjiħ Attiv u f'Saħħtu: l-ewwel esperjenzi dwar it-tmexxija u l-proċess", SEC (2011) 1028 finali tal-1.9.2011